作者：刘克庄
词牌/韵律：贺新郎

paragraphs: 人老难重少。
强追陪、李侯痛饮，刘郎清啸。
报答秋光无一字，虚说君房语妙。
且匣起、青铜休照。
赖有多情篱下菊，待西风、不肯先开了。
留晚节，发孤笑。
孔璋客绍衡依表。
有谁怜、戴花翁病，插萸人少。
生不逢场闲则剧，年似龚生犹夭。
吃紧处、无人曾道。
到得扶他迂叟出，算貂蝉、未抵深衣帽。
街酒贱，更沽釂。